Source: http://tampere.cloudnc.fi/fi-FI/Toimielimet/Kaupunginvaltuusto/Kokous_25112019/Valtuustoaloite_koyhyysoppaan_saamiseksi(116404)
Timestamp: 2019-12-11 20:38:22+00:00
Document Index: 9253765

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Valtuustoaloite köyhyysoppaan saamiseksi Tampereelle - Mikko Aaltonen ym. | Tampere esityslistat ja pöytäkirjat
Valtuustoaloite köyhyysoppaan saamiseksi Tampereelle - Mikko Aaltonen ym.
TRE:909/05.00.01/2019
Närhi Maritta, Palvelulinjapäällikkö, Maritta.Narhi@tampere.fi
Mikko Aaltonen ym. ovat 15.1.2019 tehneet aloitteen köyhyysoppaan saamiseksi Tampereelle. Aloitteessa esitetään, että Tampereen kaupunki valmistelee köyhyysoppaan yhdessä muiden tamperelaisten toimijoiden kanssa köyhien tamperelaisten ohjaamiseksi palveluiden pariin.
Tampereella on tarjolla lukuisia sekä kunnallisia, että järjestöjen, yhdistysten ja yhteisöjen järjestämiä palveluita, joista saa tukea ja apua taloudellisiin ongelmatilanteisiin sekä ohjausta ja neuvontaa edelleen muihin palveluihin. Sosiaalipalveluiden neuvonnasta saa päivittäin henkilökohtaista palvelua neuvontapisteessä Sarviksella sekä puhelimitse ja myös chat-viestinnän avulla. Lisäksi neuvontaan voi ottaa yhteyttä sähköisen Pyydä neuvoa -lomakkeen kautta. Henkilökohtaista neuvontaa ja ohjausta tarjotaan muun muassa hyvinvointikeskuksissa, lähitoreilla ja Hervannan Kototorilla. Seurakunnilla on tarjolla vapaaehtoisia raha-asioiden neuvojia. Velkaantumiseen ja vakaviin taloudellisiin ongelmiin saa apua talous- ja velkaneuvonnasta, joka siirtyi oikeusaputoimistojen yhteyteen vuoden alusta. On totta, että laaja palvelutarjonta on myös sirpaleinen ja vaikeasti hahmotettava.
Köyhyysoppaan kokoamista on pohdittu työryhmässä, jossa on ollut mukana edustus Tampereen seurakuntayhtymästä, Kuka kuuntelee köyhää -verkostosta ja sosiaalipalveluista monipuolisesti. Ihmisen kohtaaminen ja henkilökohtainen neuvonta nähdään ensisijaisen tärkeänä, kun ihmisellä on toimeentuloon liittyviä ongelmia ja taloudellista ahdinkoa. Kuten aloitteessakin todetaan, köyhyys on passivoivaa ja lamaannuttavaa. Työryhmän näkemys on, että pelkkä kirjallinen tieto ja opas eivät ole riittäviä, vaan tarvitaan tukea ja ohjausta oikeiden ja sopivien palveluiden valintaan. Sosiaalialan ammattilaisen antama ohjaus tukee myös toimintakykyä. Henkilökohtaista neuvontaa ja ohjausta tuleekin lisätä eri puolille kaupunkia osana hyvinvointikeskusten ja lähitorien toimintaa. Tietämystä palveluista mukaan lukien järjestöjen palvelut pidettiin työryhmässä tärkeänä. Kumppanuustalo Artteli koordinoi parhaillaan pirkanmaalaisia yhdistys- ja kansalaistoimijoita samalla sähköiselle alustalle kokoavaa verkkopalvelua. Verkkopalvelu tekee näkyväksi pirkanmaalaisten yhdistysten ja muiden ei-kaupallisten yhteisöjen toimintaa. Palvelu avautuu vuoden 2020 alussa.
Talouden hallinnan tueksi ja taloudellisen tilanteen auttamiseksi on olemassa lukuisia oppaita ja apuvälineitä. Kaupungissa on laajasti jaossa oleva ruokalukkari, jossa tarjotaan tietoa ruoanjakelupisteistä ja yhteisruokailuista. Verkossa on saatavilla sosiaaliturvan tarkistuslista, jonka voi tulostaa ja josta löytyy ajantasaisia yhteystietoja taloudellista tilannetta helpottavista palveluista ja tuista. Työryhmän näkemys oli, että edellä mainitut oppaat ja alustat vastaavat varsinaiseen köyhyysopas-ajatukseen ja niistä saa hyvin laajasti tietoa ja apua. Köyhyysopas -nimitys koettiin kuitenkin leimaavana ja sen sijaan tulisi käyttää jotain muuta ilmaisua. Samaa mieltä oli myös asiasta keskustelleet Tampereen aikuissosiaalityön asiakasraadin jäsenet.
Sähköisten palveluiden ja internetin käytön tueksi on tarjolla asiointipisteitä ja tietokoneita melko kattavasti. Pirkanmaan liitto kartoittaa parhaillaan kunnissa saatavilla olevaa digitukea ja palveluita. Tampereella laitteita ja käyttöopastusta tarjoavat muun muassa kirjastojen tietotorit, Kotitori ja Laitetori Frenckellissä, lähitorit, kehitysvammaisten avopalvelut, Kototori Hervannassa, Tampereen seudun työväenopisto, Maahanmuuttajainfo Mainio, Ohjaamo ja Mukanetti ry.
Köyhyyden helpottamiseksi tarvitaan rakenteellisia muutoksia sekä pitkäjänteistä suunnitelmallista työskentelyä. Työ ja koulutus ovat keskeisiä asioita. Yksilöllisen tilanteen helpottamiseksi tarvitaan henkilökohtaista tukea ja apua, jota esimerkiksi aikuissosiaalityö ja työllisyydenhoidon palvelut tarjoavat. Onnistunut kokonaisuus muodostuu ajantasaisista tiedoista, laajasti jaossa olevista mielellään sähköisistä ja helposti päivitettävistä materiaaleista sekä mahdollisuudesta henkilökohtaiseen apuun ja tukeen tarvittaessa pitkäjänteisesti.
Tampereen kaupungin ulkoisille internetsivuille sosiaalipalveluiden neuvonnan yhteyteen kootaan Tukea ja apua taloudelliseen tilanteeseen -kokonaisuus, joka toimii ehdotettuna oppaana. Sivustolla tullaan tarjoamaan tietoa ja olemassa olevia materiaaleja tulostettavassa muodossa. Sivustolle linkitetään pirkanmaalaisten yhdistysten yhteinen verkkosivusto. Opastusta ja sivustoa ylläpidetään osana sosiaalipalveluiden neuvonnan toimintaa.
Mikko Aaltosen valtuustoaloite ja siihen annettu lausunto merkitään tiedoksi.
Mikko Aaltosen valtuustoaloite ja siihen annettu sosiaali- ja terveyslautakunnan lausunto merkitään tiedoksi.
Mikko Aaltosen ym. valtuustoaloite ja siihen annettu sosiaali- ja terveyslautakunnan lausunto merkitään tiedoksi.
Mikko Aaltonen, Maritta Närhi, Anniina Tirronen
Valtuustoaloite.pdf (pdf, 121 kt)